Vrou vertel van angsnag toe sy rower doodskietTina en Giel Du Toit. Foto: Facebook Tina du Toit en haar gesin is Saterdagaand deur drie gewapende rowers in hul huis op ŉ kleinhoewe buite Buffelspoort in Noordwes oorval. Tina het Maandag aan Maroela Media gesê sy en haar gesin het vroeër die aand gebraai en omstreeks 20:00 om die tafel in die kombuis gesit en gesels. Haar man, Giel, is reeds bed toe omdat hy effens siek gevoel het. “My jongste dogter se kêrel het buitentoe gestap om te gaan rook. Hy het nog buite gestaan toe een van die rowers ŉ geweer teen sy kop druk,” het sy gesê. Hy het in die huis probeer inhardloop en het by die deur met die rowers in ŉ struweling betrokke geraak. Die rowers het die deur oopgeskop en die huis binnegekom. In hierdie tyd het Tina kamer toe gehardloop en haar vuurwapen en koeëls uit die kluis gehaal. Sy kon net betyds in die kas klim en die deur toetrek, toe die rowers haar twee dogters, die een dogter se kêrel, die ander se man en hul kleinkind in die kamer in gedwing het waar Giel gelê het. Daar het die rowers hulle met plastiekkabels vasgemaak en met vuurwapens en messe gedreig. “Hulle het Afrikaans en Engels deurmekaar gepraat. Een van hulle het my man op sy knieë gedwing en vir hom gesê, ‘Ek skiet jou vrek, jou wit Boer’. Ek het net gebid dat die Here my mense sal beskerm en dat niemand geskiet sal word nie.” Tina het deur ŉ skrefie in die kas dopgehou hoe die rowers haar gesin rondstamp. Die volgende oomblik het een van die rowers nader gestap en die kas oopgemaak. “Hy het die klere so begin wegskuif en toe skiet ek hom twee keer in sy gesig,” het Tina in trane vertel. Die rower het voor die kas neergeval terwyl die ander twee op die vlug geslaan het. Tina het agter hulle aangehardloop en nog ŉ paar skote afgevuur, maar hulle was vinnig by die deur uit. Lede van die plaaslike buurtwag was vinnig op die toneel en die polisie het later daar aangekom. ŉ Erg emosionele Tina het aan Maroela Media gesê sy is baie bang die rowers sal terugkom, veral omdat sy hul makker doodgeskiet het. “Die polisie het my vuurwapen gevat vir hulle ondersoek, so ek het nie eens iets om my gesin mee te verdedig nie,” het sy huilend gesê. “Ek is so dankbaar dat God my die kalmte gegee het om daaraan te dink om my vuurwapen te kry en weg te kruip. Ek weet Hy het ons daardie aand beskerm, ek kon Hom binne my voel. Ek kan God net uit my hart uit dank, want Hy is die rede dat ek vandag nog my mense by my het.” Die polisie kon nie onmiddellik vir kommentaar bereik word nie.